Важно обавештење у вези са завршним испитом

Поштовани ученици и родитељи,

У складу са Правилником о изменама Правилника о програму завршног испита у основном образовању и васпитању, ученици који заврше осми разред у школској 2022/2023. години, као и наредне генерације ученика осмог разреда, полажу завршни испит решавањем задатака у оквиру три теста: из предмета Српски језик и књижевност, из предмета Математика и из једног од пет предмета који ученик изабере са листе наставних предмета из природних и друштвених наука: Биологија, Географија, Историја, Физика и Хемија. Ученик осмог разреда се најкасније до 30. децембра изјашњава писаним путем у школи или електронски на порталу посвећеном упису у средњу школу из којег ће предмета, од пет понуђених, радити трећи тест. Ученик може да оствари највише 14 бодова на тесту из српског језика и књижевности,14 бодова на тесту из математике и 12 бодова на трећем тесту.

**За све ученике који завршавају осми разред у школској 2022/23. години потребно је извршити пријаву за завршни испит. Родитељи, односно законски заступници ученика, могу извршити пријаву преко портала Моја средња школа, који се налази на интернет адреси:**[**www.mojasrednjaskola.gov.rs**](http://www.mojasrednjaskola.gov.rs/)

**Детаљније информације и упутства потражите на родитељским састанцима који ће бити одржани током ове недеље.**